Predkladacia správa

V dňoch 4.-5.11.2004 sa v Bruseli uskutoční summit Európskej únie. 

Program Európskej rady je rozdelený do nasledujúcich častí:

1. Hospodárske záležitosti s ohľadom na prípravu strednodobej hodnotiacej správy o Lisabonskej stratégii
2. Viacročný program pre Oblasť slobody, bezpečnosti a spravodlivosti
3. Communicating Europe
4. Rozširovanie
5. Vonkajšie vzťahy/SZBP/EBOP

Hospodárske záležitosti s ohľadom na prípravu strednodobej hodnotiacej správy o Lisabonskej stratégii 
Európska rada vypočuje prezentáciu p. Wima Koka, predsedu Skupiny na vysokej úrovni pre prípravu strednodobej hodnotiacej správy o Lisabonskej stratégii. Očakáva sa, že Európska rada vyzve Európsku komisiu, aby správu prezentovanú Skupinou na vysokej úrovni vzala do úvahy pri príprave odporúčaní na jarnú Európsku radu.

Oblasť slobody, bezpečnosti a spravodlivosti
Očakáva sa, že Európska rada prijme nový Viacročný program pre Oblasť slobody, bezpečnosti a spravodlivosti. Tento program bude stavať na súčasnom programe (Tampere) a vezme do úvahy výsledky hodnotenia Komisie prijatého Európskou radou v júni.

Communicating Europe
Európska rada zváži, akým spôsobom posilniť u občanov zmysel pre Európu a pre dôležitosť jej práce. Očakáva sa, že Európska rada vyzve Komisiu, aby vyvinula komunikačnú stratégiu zahŕňajúcu konkrétne návrhy.

Rozširovanie
Európska rada vypočuje prejav predsedu Európskej komisie k Správam o pokroku, k Strategy paper o rozšírení a Odporúčaniam týkajúcich sa štyroch kandidátskych krajín. Európska rada sa obmedzí na potvrdenie predchádzajúcich záverov, že potrebné rozhodnutia v otázkach rozširovania prijme na stretnutí v decembri 2004.

Vonkajšie vzťahy/SZBP/EBOP
Očakáva sa, že Európska rada preskúma pokrok v otázkach Iraku. Európska rada prediskutuje s predsedom vlády Iraku Allawim možnosti budúcej spolupráce medzi EÚ a Irakom. Na Európskej rade by mali byť prediskutované ďalšie témy podľa aktuálneho vývoja v medzinárodných vzťahoch vrátane situácie na Blízkom východe a Iráne.

Pred summitom sa dňa 2. 11. 2004 uskutoční zasadnutie Rady pre všeobecné záležitosti a vonkajšie vzťahy, na ktorom dôjde k finalizácii agendy a návrhov dokumentov summitu.